## El Consell destina 36,7 milions d’euros a la rehabilitació de les estructures de la CV-50, CV-42, CV-33, CV-36 i CV-403 danyades per les pluges

*** La riuada va provocar greus danys en ponts, passarel·les i viaductes en la xarxa autonòmica de carreteres
* La major part de les estructures han sigut reparades o disposen de solucions provisionals
* El termini estimat per a la realització d’estes obres d’emergència és de sis mesos a dotze mesos**

El Consell ha pres nota de la declaració d’emergència per a l’execució de les obres de rehabilitació de les estructures de la CV-50, CV-42, CV-33, CV-36 i CV-403 de la xarxa autonòmica de carreteres danyades per la riuada, per a les quals es destina un pressupost de 36.720.000 euros.

Les inundacions del passat mes d’octubre van causar greus deterioracions i trencaments en moltes de les infraestructures d’estes carreteres. Davant de la magnitud dels danys avaluats, s’ha acordat la necessitat d’una sèrie de treballs d’emergència per a restablir la circulació en estes carreteres en condicions de seguretat, qualitat i funcionalitat.

Els treballs realitzats en l’últim mes han permés disposar solucions provisionals en les vies en què les obres per a la restauració de les infraestructures es dilataran durant mesos. Estes actuacions ja finalitzades, a les quals se sumarà en els pròxims dies una solució provisional en la CV-36, han permés restaurar 44,7 quilòmetres de 47,3 tallats després de les riuades.

Després d’establir estes solucions provisionals, ara els esforços se centraran en els treballs per a restaurar les infraestructures de manera definitiva. En particular, en la CV-50 s’han vist compromeses les estructures situades en el punt quilomètric 85+500, a on hi ha un pont i una passarel·la sobre el barranc de Teulada, així com en el punt quilomètric 87+300, a on hi ha un altre pont sobre el riu Túria, en el terme municipal de Vilamarxant.

El termini estimat per a la realització d’estes obres d’emergència és de sis mesos. Quant a la dotació econòmica, s’ha establit un pressupost total d’1.500.000 euros per a l’execució de les obres, a més d’un cost de 120.000 euros per a la direcció i la coordinació de seguretat i salut.

En la CV-42 es requerix la rehabilitació de la carretera entre els punts quilomètrics 0+000 i 9+400 i la reparació de l’estructura sobre el riu Magre en el punt quilomètric 4+500, en els termes municipals d’Alzira i Algemesí. Per a la seua execució, es destina un pressupost de 4.400.000 euros i 352.000 euros per als servicis de direcció d’obra i coordinació de seguretat i salut, amb una duració estimada de sis mesos.

Per part seua, en la CV-36 són necessaris treballs de rehabilitació des del punt quilomètric 8+000 fins al 10+000 i la reparació del viaducte sobre el barranc del Poio en el punt quilomètric 8+640, en els termes municipals d’Alaquàs, Aldaia i Torrent. El pressupost estimat és d’11,5 milions d’euros i 920.000 per a direcció d’obra. S’establix un termini per a la terminació de les obres de dotze mesos.

El Consell també declara d’emergència la contractació de les obres de rehabilitació entre el punt quilomètric 7+300 de la CV-33 i el 3+050 de la CV-36, i de reparació del viaducte de la CV-33 sobre el barranc del Poio en el terme municipal de Torrent. Estes obres tindran una duració de dotze mesos i un pressupost de 12.500.000 euros, i un milió per a la direcció d’obra i coordinació de seguretat i salut.

Finalment, també en la CV-36, entre el punt quilomètric 4+000 i el 6+000 es requerix la rehabilitació de la carretera, i en la CV-403, la reparació de l’estructura d’accés a Torrent sobre el barranc de Xiva, en els termes municipals de Torrent i Picanya. El cost d’estes obres ascendix a 4.100.000 euros, i 328.000 per a direcció d’obra i qüestions de seguretat i salut. El termini d’execució és de nou mesos.

Fecha: 03/12/2024